หนุนเอกชน เจาะกัมพูชา น่านฟ้าเสรี
ทูตพาณิชย์ชี้กัมพูชาเปิดเสรีน่านฟ้าหนุนท่องเที่ยวโต ด้านเอกชนมองเอื้อลงทุนมากขึ้น
28 เม.ย. 2558

ทูตพาณิชย์ชี้กัมพูชาเปิดเสรีน่านฟ้าหนุนท่องเที่ยวโต ด้านเอกชนมองเอื้อลงทุนมากขึ้น
นางจีรนันท์ วงษ์มงคล อัครราชทูตที่ปรึกษา (ฝ่ายการพาณิชย์) ประจำกรุงพนมเปญ และผู้อำนวยการสำนักงานส่งเสริมการค้าในต่างประเทศ กรุงพนมเปญ ประเทศกัมพูชา เปิดเผยว่า หนึ่งในปัจจัยที่สนับสนุนให้เศรษฐกิจกัมพูชาเติบโตคือ เรื่องของการเปิดเสรีน่านฟ้า เพื่อรองรับการเข้าสู่ประชาคมเศรษฐกิจอาเซียน (เออีซี) ซึ่งจะทำให้ธุรกิจการท่องเที่ยวในกัมพูชาเติบโตมากขึ้น และมีผลขยายไปถึงภาคการลงทุนด้วย เพราะมีความสะดวกสบายในการเดินทางมากขึ้น 
ขณะเดียวกัน กัมพูชายังมีปัจจัยบวกเอื้อต่อนักลงทุนต่างชาติอีกหลายประเด็น เช่น เศรษฐกิจเติบโตเฉลี่ยปีละ 7% ไม่ค่อยมีปัญหาภัยพิบัติ การเมืองมีเสถียรภาพ และแรงงานที่ยังราคาถูก อยู่ที่เพียงเดือนละ 128 เหรียญสหรัฐ หรือประมาณ 4,000 กว่าบาท
ด้าน นายวรทัศน์ ตันติมงคลสุข เลขาธิการสภาธุรกิจไทย-กัมพูชา ภายใต้คณะกรรมการร่วมภาครัฐและเอกชน (กกร.) กล่าวว่า นโยบายการเปิดน่านฟ้าของกัมพูชาน่าจะเป็นการเปิดโอกาสให้นักธุรกิจจากไทยและทั่วโลกเข้าไปลงทุนในกัมพูชาได้สะดวกขึ้น และยังเชื่อว่าการที่กัมพูชามีนโยบายเปิดน่านฟ้า ในขณะที่ไทยยังมีปัญหาเรื่องมาตรฐานสายการบินอยู่นี้ ยังไม่ใช่เรื่องที่น่ากลัวสำหรับไทย เพราะสายการบินของไทยยังมีขนาดใหญ่กว่า แต่อาจจะเกิดสายการบินพวกโลว์คอสต์ในกัมพูชา